CELEX: 32020R1019
Language: lv
Date: 2020-07-13 00:00:00
Title: Komisijas Īstenošanas regula (ES) 2020/1019 (2020. gada 13. jūlijs), ar ko groza Īstenošanas regulu (ES) 2015/840

14.7.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 225/13
               
            
         KOMISIJAS ĪSTENOŠANAS REGULA (ES) 2020/1019
         (2020. gada 13. jūlijs),
         ar ko groza Īstenošanas regulu (ES) 2015/840
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 514/2014 (2014. gada 16. aprīlis), ar ko paredz vispārīgus noteikumus Patvēruma, migrācijas un integrācijas fondam un finansiālā atbalsta instrumentam policijas sadarbībai, noziedzības novēršanai un apkarošanai un krīžu pārvarēšanai (1), un jo īpaši tās 27. panta 5. punktu,
         tā kā:
         
                     (1)
                  
                  
                     Komisijas Īstenošanas regulas (ES) 2015/840 (2) 5. panta 2. punktā ir paredzēts, ka finanšu gada laikā atbildīgajām iestādēm jāveic darbības kontroles uz vietas, kas aptver vismaz 20 % no to projektu skaita, kurus īsteno attiecīgajā finanšu gadā.
                  
               
                     (2)
                  
                  
                     Dalībvalstis līdz šim nepieredzētā veidā ir skārusi Covid-19 pandēmija. Krīzes dēļ dalībvalstīm bija jānosaka ierobežojumi attiecībā uz tiesībām brīvi pārvietoties savā teritorijā, kā rezultātā ir grūti veikt kontroles uz vietas.
                  
               
                     (3)
                  
                  
                     Lai atbildīgajām iestādēm nodrošinātu elastību veikt vajadzīgās darbības kontroles uz vietas, ir lietderīgi grozīt spēkā esošos noteikumus nolūkā nepieļaut kavēšanos grāmatojumu noskaidrošanas procedūrā. Šāda elastība būtu jāpanāk, sniedzot atbildīgajām iestādēm iespēju veikt darbības kontroles uz vietas vēlākā plānošanas perioda posmā tad, kad Covid-19 pandēmijas dēļ kādā finanšu gadā nav iespējams sasniegt vismaz 20 % no to projektu skaita gadā, kurus īsteno attiecīgajā finanšu gadā.
                  
               
                     (4)
                  
                  
                     Regula (ES) Nr. 514/2014 ir saistoša Īrijai, tādējādi tai ir saistoša šī regula.
                  
               
                     (5)
                  
                  
                     Regula (ES) Nr. 514/2014 ir saistoša Apvienotajai Karalistei, tādējādi tai ir saistoša šī regula. Saskaņā ar 138. pantu Līgumā par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (3) piemērojamos Savienības tiesību aktus, tostarp noteikumus par finanšu korekcijām un grāmatojumu noskaidrošanu, Apvienotajai Karalistei turpina piemērot pēc 2020. gada 31. decembra, līdz minētās Savienības programmas un darbības tiek slēgtas.
                  
               
                     (6)
                  
                  
                     Dānijai nav saistoša ne Regula (ES) Nr. 514/2014, ne šī regula.
                  
               
                     (7)
                  
                  
                     Ņemot vērā ar Covid-19 pandēmiju saistīto situācijas steidzamību, ir lietderīgi, ka šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
                  
               
                     (8)
                  
                  
                     Šajā regulā paredzētie pasākumi ir saskaņā ar atzinumu, ko sniegusi “Patvēruma, migrācijas un integrācijas fonda un Iekšējās drošības fonda” komiteja, kura izveidota ar Regulas (ES) Nr. 514/2014 59. panta 1. punktu.
                  
               
                     (9)
                  
                  
                     Tādēļ Īstenošanas regula (ES) 2015/840 būtu attiecīgi jāgroza,
                  
               IR PIEŅĒMUSI ŠO REGULU.
         
            1. pants
            Īstenošanas regulas (ES) 2015/840 5. panta 2. punktu aizstāj ar šādu:
            
               
                  “2.   Darbības kontroles uz vietas N finanšu gadā aptver vismaz 20 % no to projektu skaita, kurus īsteno attiecīgajā finanšu gadā, kā noteikts attiecīgajos gada pārskatos, kas minēti Regulas (ES) Nr. 514/2014 39. pantā. Ja Covid-19 pandēmijas dēļ šo minimumu nevar sasniegt N finanšu gadā, tad kontroles, kas nav veiktas N finanšu gadā, veic vēlākā plānošanas perioda posmā.”.
               
            
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama dalībvalstīs saskaņā ar Līgumiem.
            Briselē, 2020. gada 13. jūlijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 150, 20.5.2014., 112. lpp.
         
         
            (2)  Komisijas Īstenošanas regula (ES) 2015/840 (2015. gada 29. maijs) par kontrolēm, ko veic atbildīgās iestādes saskaņā ar Eiropas Parlamenta un Padomes Regulu (ES) Nr. 514/2014, ar ko paredz vispārīgus noteikumus Patvēruma, migrācijas un integrācijas fondam un finansiālā atbalsta instrumentam policijas sadarbībai, noziedzības novēršanai un apkarošanai un krīžu pārvarēšanai (OV L 134, 30.5.2015., 1. lpp.).
         
            (3)  OV CI 384, 12.11.2019., 1. lpp.